Татава поле  
*Фама Рамашка*

Тата ў Любачкі — механіза́тар. Ён умее вадзіць і трактар, і аўтамашыну, і камбайн. За колькі дзён да жніва[[1]](#footnote-1) тата ўзяў дачку ў поле. Цудоўна там летам. Куды ні глянь — каласы...

— Якое прыгожае тваё поле, тата! — сказала Любачка. — Усё жоўтае­жоўтае!

— А ведаеш, дачушка, колькі колераў у поля? — запытаўся тата.

— У маі бывае зялёны.

— А яшчэ?

Задумалася Любачка.

— Ну, тады, калі я выязджаю ў поле на трактары, які колер? — спытаў тата.

— Чорны!

— А спякотным днём, калі поле зацягнута смугой[[2]](#footnote-2)?

— Блакітны!

— Ёсць яшчэ адзін колер.

Зноў задумалася Любачка.

— Калі прыходзіць зіма, поле...

— Белае!

— Гэта добра, дачушка, што ў поля ёсць і белы колер. Калі снегу многа, тады і ўраджай багаты. Снег — цёплая коўдра для поля... Шалясцела пад лёгкім ветрам калоссе. Любачка стаяла і радавалася, што татава поле нібыта вясёлка.

1. *Жніво́* — час, калі жнуць хлеб. [↑](#footnote-ref-1)
2. *Смуга́* — рус.: дымка. [↑](#footnote-ref-2)